2. Charakteristika portfólia spoločnosti

K 31.3.2003 je stav portfólia pohľadávok SK, a.s. (vrátane podsúvahových účtov) vo výške 107 801,7 mil. Sk s počtom dlžníkov  4 184.

Rozhodujúci podiel z celkového objemu portfólia SK, a.s. predstavovali pohľadávky voči dlžníkom v konkurze a vyrovnaní (69,4%) v objeme 74 809,9 mil. Sk.

súvaha + podsúvaha | Nominálna pohľadávka celkom k 31.3.2003 - predbežne | z toho ISTINA | z toho Príslušenstvo | Počet dlžníkov
prebiehajúci konkurz | SK | 50 740 258 634,03 | 37 578 973 805,52 | 13 161 284 828,51 | 944
| KBB | 24 069 610 742,49 | 14 703 425 512,35 | 9 366 185 230,14 | 955
| spolu: | 74 809 869 376,52 | 52 282 399 317,87 | 22 527 470 058,65 | 1 899
ostatné | SK | 23 872 009 815,16 | 15 621 015 127,80 | 8 250 994 687,36 | 2133
| KBB | 9 119 857 171,08 | 5 415 093 777,87 | 3 704 763 393,21 | 542
| spolu: | 32 991 866 986,24 | 21 036 108 905,67 | 11 955 758 080,57 | 2 675
spolu: | SK | 74 612 268 449,19 | 53 199 988 933,32 | 21 412 279 515,87 | 3077
| KBB | 33 189 467 913,57 | 20 118 519 290,22 | 13 070 948 623,35 | 1497
| spolu: | 107 801 736 362,76 | 73 318 508 223,54 | 34 483 228 139,22 | 4 184

	Podľa odvetvovej klasifikácie ekonomických činností (OKEČ) prevažnú časť portfólia predstavujú pohľadávky v odvetviach poľnohospodárstva, poľovníctva a súvisiacich služieb (12,3%), výroby strojov a zariadení (12,2%), veľkoobchod a sprostredkovanie veľkoobchodu okrem motorových vozidiel (12,2%), výroby potravín a nápojov (8,2%),

Najvýznamnejšie portfólio SK, a.s. k 31.3.2003 v členení podľa OKEČ

Kód | súvaha + podsúvaha | Nominálna pohľadávka celkom k 31.3.2003 - predbežne | z toho ISTINA | z toho PRÍSLUŠENSTVO
1 | poľnohospodárstvo, poľovníctvo a súvisiace služby | 13 263 218 686,65 | 8 930 827 922,51 | 4 332 390 764,14
29 | výroba strojov a zariadení | 13 156 700 737,00 | 8 591 754 285,35 | 4 564 946 451,65
51 | veľkoobchod a sprostredkovanie VO okrem mot. vozidiel | 13 121 954 004,05 | 8 802 130 013,50 | 4 319 823 990,55
15 | výroba potravín a nápojov | 8 822 674 462,36 | 6 313 210 382,41 | 2 509 464 079,95
| Spolu: | 48 364 547 890,06 | 32 637 922 603,77 | 15 726 625 286,56

Najväčšiu skupinu klientskej základne z hľadiska právnej formy tvorili akciové spoločnosti s objemom pohľadávok 49 439,5 mil. Sk, čo predstavuje 45,9%-ný podiel z celkového objemu pohľadávok. Spoločnosti s ručením obmedzeným s objemom pohľadávok vo výške 31 150,5 mil. Sk predstavujú 28,9 %-ný podiel z celkového objemu pohľadávok.

Právna forma - súvaha + podsúvaha | Nominálna pohľadávka celkom k 31.3.2003 - predbežne | z toho ISTINA | z toho PRÍSLUŠENSTVO
Akciové spoločnosti | 49 439 490 197,58 | 36 221 274 430,12 | 13 218 215 767,46
Družstvá | 9 086 680 349,96 | 6 089 614 227,27 | 2 997 066 122,69
Fyzické osoby | 10 144 528 029,76 | 5 671 714 100,08 | 4 472 813 929,68
Iné | 93 468 436,14 | 47 290 900,50 | 46 177 535,64
Komanditné spoločnosti | 5 636 537,60 | 2 400 000,00 | 3 236 537,60
Obecné podniky | 10 957 456,09 | 9 807 395,06 | 1 150 061,03
Rozpočtové organizácie | 134 411 561,04 | 52 522 667,67 | 81 888 893,37
Štátne podniky | 7 618 285 010,32 | 4 839 690 097,31 | 2 778 594 913,01
Spoločnosti s r.o. | 31 150 535 814,23 | 20 309 060 793,24 | 10 841 475 020,99
Verejno-obchodné spoloč. | 117 742 970,04 | 75 133 612,29 | 42 609 357,75
Spolu: | 107 801 736 362,76 | 73 318 508 223,54 | 34 483 228 139,22

	
3. Obchodná činnosť spoločnosti 

	Projekty v obchodnej činnosti SK, a.s. boli rozdelené do dvoch základných oblastí, a to: 

1.	nakladanie s pohľadávkami 
2.	nakladanie s investičným portfóliom

3.1 Nakladanie s pohľadávkami

              Činnosť úseku  správy pohľadávok  bola  v sledovanom období  poznačená   zmenami, ktoré sa uskutočnili vo vedení spoločnosti. Zmeny v organizačnej štruktúre úseku správy pohľadávok uskutočnené v sledovanom období  vytvárajú priestor pre dôslednejšiu a aktívnejšiu  správu pohľadávok portfólia SK, a.s.. 

	Vzhľadom na nedostatočný prístup k aktuálnym informáciám  o spravovanom  portfóliu ako celku ako i  o jednotlivých pohľadávkach pre potreby riadenia  bola vykonaná nevyhnutná interná  analýza všetkých pohľadávok. Okrem toho sa zaviedol systém  pravidelného informovania o stave vymáhania pohľadávok  na úrovni námestníka GR a riaditeľov odborov. Vo väzbe na predchádzajúce možno konštatovať, že v tomto období boli realizované práce spojené s vytváraním podmienok  pre  efektívnejšiu správu  a postupovanie pohľadávok v budúcnosti.

a/  zhodnotenie nákladov  na činnosť

             Tendencia v znižovaní podaní na súd vo veci žalôb o zaplatenie, kde na strane navrhovateľa vystupuje SK, a.s., ktorá bola založená už v minulosti, sa prejavila v  poklese  nákladov spojených so súdnymi konaniami. 

	Na výraznom poklese nákladov spojených s vymáhaním pohľadávok má podstatný vplyv vypovedanie  zmluvných vzťahov o právnej pomoci poskytovanej advokátskymi  kanceláriami. 

b/  zhodnotenie  správy pohľadávok 

	Celkové príjmy z postúpených pohľadávok dosiahli za obdobie február – marec 2003  objem 107,03 mil.  Sk v členení:

•	február – 43,39 mil. Sk
•	marec   - 63,64 mil. Sk

	Súbežne s aktívnou správou pohľadávok (spolupráca s exekútormi, komunikácia so správcami konkurznej podstaty, účasť na súdnych pojednávaniach, atď.) bola činnosť úseku sústredená na inventarizáciu  majetku - pohľadávok  k 31.12.2002. V záujme zvýšenia kvality konkurzných a exekučných konaní je v súčasnosti v realizácii VVK na výber konkurzných správcov, exekútorov a dražobníkov (VVK – verejné výberové konanie).

	Podľa doterajšieho priebehu inventarizačných  prác dá sa predpokladať, že inventarizácia bude ukončená v stanovenom  termíne – začiatkom mája 2003. Závery z inventarizácie  ako aj samotné návrhy na opatrenia  budú dôležitým zdrojom informácií nielen   o účtovnej hodnote, bonite  spravovaného portfólia, ale aj o ďalších  možnostiach a postupoch vo vymáhaní pohľadávok.    
	
	V   hodnotenom    období    boli   v platnosti 2 mandátne zmluvy, ktoré Slovenská konsolidačná, a.s. (mandant) uzatvorila s externým subjektom (mandatárom) za účelom správy a vymáhania vybranej skupiny portfólia mandanta. Mandatár Union Trading, a.s. Ostrava realizoval predmet mandátnej zmluvy voči 58 dlžníkom so sídlom alebo  bydliskom  V Českej republike v celkovej hodnote spravovaného porfólia cca 2,4 mld. Sk a voči 12 dlžníkom so sídlom v Slovenskej republike v objeme spravovaného portfólia cca1,1 mld. Sk. S účinnosťou od 6.3.2003 bola mandatárovi udelená čiastočná výpoveď  z mandátnej zmluvy a to za pohľadávky voči dlžníkom v SR.  

	Za  účelom znižovania nákladov na externé služby bolo príslušným dodatkom k mandátnej zmluve  zrušené účtovanie nákladov mandatára  za ním realizované  pracovné výkony. Mandatár bude mať v ďalšom období nárok na výplatu percentuálnej odmeny za  vymožené  čiastky a preplatenie  účelne  vynaložených nákladov  (súdne a iné poplatky).

	K 31.12.2002 skončila platnosť mandátnych zmlúv uzatvorených s mandatármi Euroinvest, o.c.p., a.s.  Majetkový  Holding, a.s., 1. inkasná a faktoringová, a.s. a koncom mesiaca 2/2003 bola daná výpoveď  s okamžitou platnosťou a v plnom rozsahu aj mandatárovi Market Maker Slovakia, s.r.o.. Následne boli pôvodní mandatári vyzvaní k predloženiu  záverečných správ o stave zariaďovania dohodnutej obchodnej záležitosti, k predloženiu záverečných zúčtovaní a protokolárnemu odovzdaniu  dokumentácie. 
	
	Dňa 10.1.2003 bola uzavretá mandátna zmluva uzatvorená so spoločnosťou BPT INVEST, a.s. Jej predmetom je výkon  mandátnej správy vybraných zverených 976 pohľadávok SK, a.s.  s nominálnou  hodnotou   do 2 mil. Sk  a v celkovej hodnote  tohto portfólia 691,6 mil. Sk.  V uplynulom období mandatár v spolupráci s odbornými  útvarmi SK, a.s.  vykonal hĺbkovú analýzu  stavu predmetných pohľadávok. 

3.2	. Nakladanie s investičným portfóliom 

Nový Calex, a.s. v konkurze

Nadobudnutie majetkového podielu Nového Calexu, a.s. bolo realizované kapitalizáciou pohľadávky SK, a.s. na základe jej schválenia dozornou radou zo dňa 10.8.2000 a 17.8.2000. Na majetok dlžníka Nový Calex, a.s. bol dňa 16.8.2001 Krajským súdom v Bratislave vyhlásený konkurz.

Krajský súd v Bratislave po odporúčaní správcu konkurznej podstaty rozhodol v auguste 2002 o víťazovi verejného ponukového konania v procese predaja majetku Nového Calexu, a.s. v konkurze, Zlaté Moravce. Novým majiteľom sa stala firma General Frost, s.r.o. patriaca litovskému producentovi chladničiek Snaige.

V mesiaci december 2002 sa uskutočnilo IX. záverečné kolo verejného ponukového konania na odpredaj majetku spoločnosti Nový Calex, a.s., v rámci ktorého správca konkurznej podstaty súhlasil s predajom pohľadávok záujemcovi AVS Slovakia, s.r.o. Žiadnemu z veriteľov úpadcu, ani SK, a.s. nebol poukázaný výťažok z predaja, správca k tomuto kroku pristúpi po zverejnení rozvrhového uznesenia ( v predpokladanom termíne – 2.štvrťrok 2003 ).

Poštová banka, a.s.

Slovenská konsolidačná nadobudla akcie Poštovej banky, a.s. odkúpením pri privatizácií Slovenských telekomunikácií, a.s. dňa 1.8.2000 za 1 705,7 mil. Sk, čo zodpovedá menovitej hodnote prevádzaných cenných papierov.

V závere roku 2001 bolo v zmysle doporučení NBS a rozhodnutia Valného zhromaždenia SK, a.s. zo dňa 25.10.2001 navýšené základné imanie Poštovej banky, a.s. SK, a.s. sa podieľala na navýšení základného imania objemom 657,5 mil. Sk.

Na základe pokynu akcionára SK, a.s. zo dňa 27.8.2001 vychádzajúceho z informácie schválenej Vládou SR o postupe predaja akcií Poštovej banky, a.s. vo vlastníctve SK, a.s. a v rámci výkonu akcionárskych práv vyhlásila SK, a.s. dňa 20.12.2001 medzinárodný tender na predaj akcií Poštovej banky, a.s.

Nadväzne na vyhlásený tender predaja akcií Poštovej banky, a.s. si prevzalo informačné memorandum sedem bánk a finančných skupín z Rakúska, Belgicka, Poľska, Slovenska, Veľkej Británie a USA.V termíne predkladania záväzných ponúk predložili ponuky Česká pojišťovna, a.s. a Tatra banka, a.s..

Vychádzajúc z predložených ponúk týchto subjektov, ktoré okrem nízkej ceny obsahovali aj podmienky záujemcov, ktoré boli pre SK, a.s. neakceptovateľné, Dozorná rada SK, a.s. rozhodla na svojom zasadnutí dňa 22.8.2002 neprijať žiadnu z predložených ponúk. Dozorná rada zároveň schválila pozmeňujúce návrhy v smernici týkajúcej sa rámcového postupu pri predaji majetkových účastí SK, a.s., čo umožnilo poskytnúť v procese predaja Poštovej banky, a.s. priestor aj ďalším záujemcom. Ide predovšetkým o spoločnosti ING Bank, a.s. (medzičasom získala od NBS povolenie na vykonanie due diligence) a tiež minoritného akcionára Poštovej banky, a.s. spoločnosť Istrokapitál, a.s.
	Vzhľadom na postavenie Istrokapitálu, a.s., ako druhého najvýznamnejšieho akcionára Poštovej banky, a.s. a jeho blokačné právo pri rozhodovaní valného zhromaždenia Poštovej banky, a.s. je samostatný predaj podielu akcií SK, a.s. komplikovaný s negatívnym dopadom na kúpnu cenu.

	V súčasnosti je pripravované valné zhromaždenie Poštovej banky, a.s., s programom, ktorý sa týka zmien v orgánoch spoločnosti a zvýšenia základného imania. V súvislosti s valným zhromaždením v súčasnosti rokuje SK, a.s. s Istrokapitálom, a.s. o aktualizácii Memoranda o porozumení akcionárov Poštovej banky, a.s. z 2.3.2001.

VÚB Factoring, a.s.

Kapitalizáciou svojej pohľadávky voči ČS Factoring, a.s., SK, a.s. nadobudla na základe Zmluvy o kúpe cenných papierov uzatvorenej dňa 14. 8. 2001 medzi ČSF, a.s. a SK, a.s. 180 kusov listinných akcií na meno v menovitej hodnote 
290 000,- Sk za akciu v celkovej nominálnej hodnote 52 200 000,00 Sk, za kúpnu cenu 25 252 258,68 DEM (553 251 735,42 Sk).

Spoločnosť VÚB, a.s. ako majoritný akcionár VÚBF, a.s. dňa 21.10.2002 navrhla SK, a.s. odkúpenie majetkového podielu na základnom imaní VÚBF, a.s. za cenu 1,- Sk. SK, a.s. má záujem posunúť termín predaja akcií VÚB Factoring, a.s. po uskutočnení ozdravných opatrení v tejto spoločnosti, keď bude cena akcií v porovnaní so súčasným stavom vzrastať. 

Valné zhromaždenie spoločnosti konané dňa 19.3.2003 odvolalo zástupcov SK, a.s. z orgánov spoločnosti. 

Univerzálna banková poisťovňa, a.s. (UBP, a.s.)

Nadobudnutie akcií Univerzálnej bankovej poisťovne, a.s. (ďalej len UBP, a.s.) Slovenskou konsolidačnou, a.s. vyplývalo zo záväzku MF SR vyplývajúceho zo Zmluvy o kúpe akcií VÚB, a.s., ktorá bola uzatvorená medzi Slovenskou konsolidačnou, a.s. v postavení predávajúceho, MF SR a spoločnosťou COMMIT HOLDING INTERNATIONAL, S.A. v postavení kupujúceho dňa  4. 7. 2001. 

MF SR sa zaviazalo, že zabezpečí, aby VÚB, a.s. previedla aktíva definované v predmetnej Zmluve o kúpe akcií na tretie strany, ktoré nie sú prepojené s bankou. Okrem iných aktív, ktoré VÚB, a.s. prevedie na tretie strany, zaviazala sa previesť svoj 34%-ný podiel na základnom imaní v UBP, a.s. na Slovenskú konsolidačnú, a.s. 

	Strategickým zámerom akcionárov UBP, a.s. po nadobudnutí 34% - ného podielu na základnom imaní UBP, a.s. Slovenskou konsolidačnou, a.s. je realizovanie procesu predaja 100% akcií UBP, a.s. Koordinátorom celého procesu predaja akcií UBP, a.s. je SLSP, a.s. 

	V tejto súvislosti je potrebné podotknúť, že ešte predtým, ako sa SK, a.s. stala akcionárom UBP, a.s. sa jednotliví akcionári spoločnosti, teda VÚB, a.s., SLSP, a.s., Slovenská poisťovňa, a.s. a Poštová banka, a.s. dohodli na základnom právnom rámci predaja a vykonali niekoľko významných právnych úkonov. Najdôležitejším z nich je dohoda o koordinácií procesu predaja akcií prostredníctvom SLSP, a.s. a v podmienkach výberového konania investora.

Slovenská konsolidačná, a.s. spolu s ostatnými akcionármi (s výnimkou SLSP, a.s.) v postavení mandantov na základe mandátnej zmluvy splnomocnila SLSP, a.s. aby v postavení mandatára realizovala a zabezpečovala všetky kroky nevyhnutné na zabezpečenie predaja 100% akcií UBP, a.s. 

Predstavenstvo SK, a.s. schválilo súhlas so zrušením obchodovania s akciami UBP na voľnom trhu Burzy cenných papierov Bratislava, a.s., a to z dôvodu zjednodušenia procesu predaja akcií v prípade, že bude nutné podľa ust. § 118 zák. č. 566/2001 Z. z. o cenných papieroch a investičných službách realizovať „ povinnú ponuku na prevzatie“, súčasne spolu s ostatnými akcionármi neodsúhlasilo vstup spoločnosti GES Consulting ako potenciálneho kupujúceho do druhého štádia v procese predaja akcií Univerzálnej bankovej poisťovne, a.s.

Nezáväzné ponuky na kúpu 100 % akcií Univerzálnej bankovej poisťovne, a.s. predložili nasledovné spoločnosti :
-	R&V poisťovňa, a.s., 
-	Wüstenrot, a.s., 
-	GES Consulting, a.s..

Spoločnosti R&V poisťovňa a Wüstenrot predložili v riadnom termíne všetky potrebné dokumenty a splnili všetky potrebné podmienky, aby mohli pokračovať v due dilligence v UBP. Ich účasť v ďalšom procese bola taktiež odporúčená finančným poradcom procesu, spoločnosťou KPMG.

Slovenská konsolidačná, a.s. a ostatní akcionári neodsúhlasili vstup spoločnosti GES Consulting ako potenciálneho kupujúceho do druhého štádia v procese predaja akcií Univerzálnej bankovej poisťovne, a.s. v nadväznosti na neodporučenie zo strany finančného poradcu procesu, spoločnosti KPMG s prihliadnutím na riziko potenciálnej insolventnosti záujemcu a  možnosti a zmarenia procesu v štádiu schválenia Úradom pre finančný trh.

Bankové zúčtovacie centrum Slovenska, a.s.

Na základe Zmluvy o predaji podniku č. 2131/2002 medzi Fondom národného majetku SR a Slovenskou konsolidačnou, a.s. z 30.1.2002 sa portfólio finančných investícií SK, a.s. rozšírilo o 3 akcie Bankového zúčtovacieho centra Slovenska, a.s.

           Dňa 9.8.2002 bol na 7. mimoriadnom valnom zhromaždení BZCS schválený projekt transformácie BZCS a ukončenie hlavnej činnosti BZCS, a.s. k 1.1.2003. 

             Z výsledkov inventarizácie majetku a záväzkov k 30.9.2002, prerokovanej na 9.mimoriadnom valnom zhromaždení spoločnosti vyplýva, že brutto bilančná suma predstavuje 967 243 tis. Sk ( netto hodnota 521 625 tis. Sk), brutto hodnota investičného majetku BZCS, a.s.  795 822 tis. Sk  ( netto hodnota 353 936 tis. Sk), hodnota vlastného imania 503 969 tis. Sk ( z toho základné imanie 304 000 tis. Sk, nerozdelený zisk minulých rokov 78 379 tis. Sk, hospodársky výsledok bežného obdobia 69 489 tis. Sk, kapitálové fondy  2 646 tis. Sk a fondy zo zisku 49 455 tis. Sk). Vnútorná hodnota akcií podielu SK, a.s. dosiahla k 30.9.2002 hodnotu 
4 973 376 tis. Sk, čo predstavuje nárast v porovnaní s rokom 2001 o 601 980,- tis. Sk.

            Dňa 17.3.2003 sa uskutočnilo 10. mimoriadne valné zhromaždenie akcionárov BZCS, a.s. , na ktorom bolo schválené nadobudnutia vlastných akcií, a to na základe deklarovaného záujmu SK, a.s. ( ako nebankového subjektu ) a  bánk v konkurznom konaní odpredať svoje akcie.

Dopravná banka, a.s. v konkurze 

Nadobudnutie akcií Dopravnej banky, a.s. bolo uskutočnené v súvislosti s reštrukturalizáciou úverového portfólia a portfólia cenných papierov v rámci prípravy privatizácie Slovenskej sporiteľne, a.s. Zmluvou o odplatnom prevode cenných papierov kúpou medzi SK, a.s. a SLSP, a.s. s platnosťou od 6.12.2000, ktorou SK, a.s. nadobudla 360 ks akcií v nominálnej hodnote 1 mil. Sk/akcia za kúpnu cenu 1,- Sk.	

Dopravná banka je toho času v konkurznom konaní. Rozhodnutím č. UBD-1825-3/2000 zo dňa 24.1.2003 odobrala Národná banka Slovenska Dopravnej banke, a.s. povolenie pôsobiť ako banka. Po ukončení konkurzného konania Dopravnej banky, a.s. SK, a.s. svoj majetkový podiel v banke odpíše. 

Konkurz pokračuje speňažovaním majetku. Národná banka Slovenska odobrala Dopravnej banke, a.s. povolenie pôsobiť ako banka.

Považské strojárne LETECKÉ MOTORY, a.s. 

            Slovenská konsolidačná, a.s. získala kapitalizáciou časti pohľadávky voči spoločnosti Považské strojárne LETECKÉ MOTORY, a.s. 2,2%-ný majetkový podiel. K vysporiadaniu zostatku pohľadávky SK, a.s. schválilo predstavenstvo SK, a.s. v mesiaci jún 2002 návrh na reštrukturalizáciu pohľadávky SK, a.s. a riešenie majetkovej účasti SK, a.s., pričom s ďalšou kapitalizáciou pohľadávky sa neuvažuje. 

A.SSING, a.s. a A.INDEX, a.s.

Nadobudnutie akcií oboch dcérskych spoločností bolo uskutočnené odplatným prevodom cenných papierov medzi SK, a.s. a spoločnosťou Konsult Real, a.s. dňa 28.6.2000 a 19.6.2000. 

Dňa 20.8.2002 predstavenstvo A.INDEX, a.s. prijalo uznesenie, ktorým rozhodlo o podaní návrhu na vyhlásenie konkurzu na majetok spoločnosti v zmysle ustanovenia § 66gona č. 328/1991 Zb. o konkurze a vyrovnaní v znení neskorších predpisov          a predložilo na schválenie predstavenstvu spoločnosti Slovenská konsolidačná, a.s.  dňa 27.9.2002. 

Dňa 1.10.2002 bol na Krajskom súde v Bratislave  podaný návrh na vyhlásenie konkurzu na majetok predmetnej spoločnosti.

Vzhľadom na to, že  spoločnosť bola  A. SSING,a.s. nepretržite počas 60 dní v predľžení, podľa ustanovenia § 66g zákona č. 328/1991 Zb. o konkurze a vyrovnaní v znení neskorších predpisov, valné zhromaždenie spoločnosti dňa 6. 11. 2002 rozhodlo o schválení  podania  návrhu  na vyhlásenie konkurzu na majetok. 

Krajský súd v Bratislave rozhodnutím z 5.12.2002 ustanovil predbežného správcu na zistenie majetku spoločnosti A.SSING, a.s..

         Na základe vyššie uvedeného je možné predpokladať, že v prípade obidvoch dcérskych spoločností súd zamietne návrh na vyhlásenie konkurzu pre nedostatok majetku. V zmysle § 68 ods. 4 Obchodného zákonníka ak po ukončení konkurzného konania zostane majetok spoločnosti, vykoná sa  jej likvidácia. Ak po ukončení konkurzného konania nezostane spoločnosti žiaden majetok alebo ak bol konkurz zrušený z dôvodu, že majetok úpadcu nestačí na úhradu výdavkov a odmenu správcu konkurznej podstaty alebo ak bol návrh na vyhlásenie konkurzu zamietnutý pre nedostatok majetku, vykoná súd na základe právoplatného rozhodnutia výmaz spoločnosti z obchodného registra.

4. Činnosť spoločnosti v oblasti správy pohľadávok

	Hlavnou činnosťou v tejto oblasti bola spolupráca s konzoriom. Vo Finančnom memorande pre rok 2000 pod názvom „ Národný program 2000 “, zo dňa 21.12.2000, podpísaného medzi Vládou SR a Európskou komisiou, sa Vláda SR dohodla s Európskou  komisiou, že vykoná prostredníctvom financovania  z rozpočtu Európskych spoločenstiev okrem iných aj projekt pod názvom „ BAD DEBT  RECOVERY “ (Návratnosť zlých úverov), pod číslom : SK 0003.02.

            Projekt má tri podprogramy, ktorými sú : 

1.	Návratnosť zlých  úverov – SK 0003.02.01
2.	Člen investičného výboru – SK 0003.02.02
3.	Technická asistencia pre koordináciu projektu ( poradca NBS ) – SK 0003.02.03

	Dňa 2.1.2003 započalo svoju poradenskú činnosť v SK, a.s. konzorcium CA IB, pozostávajúce zo spoločností CA IB Securities, a.s., o.c.p., Advokátska kancelária HMG& PARTNERS, a Benefit Finance, a.s. ( ďalej len CA IB ), ako víťazné konzorcium vo výberovom konaní projektu PHARE č. SK 0003.02.01. CA IB vykonáva  činnosť na základe Servisnej zmluvy, ktorú uzavrela s Centrálnou finančnou a kontraktačnou jednotkou pri Ministerstve financií SR (CFCU) a Delegáciou Európskej komisie.

	V súlade so zadávacími podmienkami projektu (TOR) bol zriadený „ Riadiaci výbor „ pre projekt zložený zo zástupcov  SK, a.s., Ministerstva financií SR a NBS pod vedením Ing. Vaškovičom. Úlohou Riadiaceho výboru je najmä monitorovať činnosti konzorcia a schvaľovať predkladané správy. Stretnutia výboru sa konajú  raz mesačne. 

	Od začiatku svojho pôsobenia v SK, a.s.  sa experti konzorcia sústredili na oboznamovanie sa s činnosťou našej spoločnosti a prípravu Úvodnej správy.  Úvodná správa, zhrnula aktuálny  stav v SK, a.s. a navrhla konkrétnejší postup pri realizácii  celého projektu s bližšou  špecifikáciou jednotlivých modulov ( analýza, due dilligence, dočasné riadenie a reštrukturalizácia, predaje).

          Na zasadnutí Riadiaceho výboru  4.3.2002, bola Úvodná správa prijatá, s tým že v nej boli zapracované návrhy a pripomienky predložené SK, a.s..  Na začiatku prvej dekády mesiaca marec 2003  začali experti konzorcia vykonávať priamo v priestoroch SK, a.s. hĺbkový audit jednotlivých vybraných pohľadávok.  Jednotlivé spisové zložky sú expertom konzorcia predkladané  priebežne na základe   posúdenia Sk, a.s.. 

5. Zhodnotenie prijatých opatrení k zefektívneniu činnosti SK, a.s.

	Dňa 28.2.2003 Predstavenstvo SK, a.s. na svojom zasadnutí rozhodlo o zmenách v organizačnej štruktúre SK, a.s.. V dôsledku týchto zmien sa zmenili aj kompetencie jednotlivých odborov a bolo potrebné prepracovať vnútorné predpisy spoločnosti tak, aby schválené zmeny zohľadňovali.

	Medzi najvýznamnejšie zmeny patrilo zrušenie „Pracovnej komisie“, ktorá bola nahradená „Realizačnou komisiou“ menovanou na každý projekt.
Ďalšie významné zmeny v interných predpisoch vyplynuli zo zásadnej zmeny právnej úpravy záložného práva zákonom č. 526/2002 Z.z., ktorým sa mení a dopĺňa Občiansky zákonník v znení neskorších predpisov a  zo zmeny a doplnenia niektorých zákonov, ako aj v súvislosti so schválením zákona č. 527/2002 Z.z. o dobrovoľných dražbách a o doplnení zákona SNR č. 323/2002 Zb. o notároch a notárskej činnosti (Notársky poriadok) v znení neskorších predpisov. 

	Boli vypracované nasledovné interné predpisy (účinné dňom 13.3.2003):

•	Smernica č. 50 Odplatné postúpenie pohľadávky,
•	Štatút výberovej komisie na postúpenie pohľadávok,
•	Smernica č. 51 Spolupráca s komerčným sektorom a formy výberového konania,
•	Štatút výberovej komisie pre spoluprácu s komerčným sektorom SK, a.s.,
•	Kompetenčný poriadok SK, a.s.,
•	Pravidlá obchodnej činnosti SK, a.s.
•	Organizačný poriadok SK, a.s.
•	Smernica č. 57 Zriaďovanie a realizácia záložného práva

6. Finančná pozícia spoločnosti

6.1. Príjmy a výdavky z realizácie pohľadávok k 31.3.2003

Podľa predbežných údajov k 31.3.2003 SK, a.s. zinkasovala peňažné prostriedky z realizácie pohľadávok v roku 2003 v objeme  131,2 mil. Sk v nasledovnej štruktúre:
-	bežné splátky 112,7 mil. Sk, 
-	príjmy z exekučných konaní v sume 12,9 mil. Sk
-	príjmy z konkurzných konaní v objeme 5,6 mil. Sk.

Výdavky spojené s vymáhaním pohľadávok dosiahli k 31.3.2003 predbežný objem 15,3 mil. Sk. Rozdiel medzi príjmami z realizácie pohľadávok a výdavkami spojenými s ich vymáhaním predstavoval objem 115,9 mil. Sk.

6.2. Bilancia aktív a pasív podľa predbežných údajov k 31.3.2003

Aktíva

	Brutto bilančná suma dosiahla k  31. marcu 2003 hodnotu
116 113,0 mil. Sk. Netto hodnota upravená o korekcie opravných položiek v sume 
83 411,7mil. Sk  dosiahla objem 32 701,3 mil. Sk. 

Brutto  hodnota  hmotného a  nehmotného  investičného  majetku v objeme 
11 739,9 mil. Sk bola ovplyvnená najmä vytvorením opravnej položky k nadobudnutému majetku bývalej KBB, š.p.ú. v objeme 11 524,2 mil. Sk.  

Objem pohľadávok SK, a.s. dosiahol k 31.3.2003 brutto hodnotu 98 953,9 mil. Sk, z toho objem 98 918,5 mil. Sk predstavovalo portfólio pohľadávok z obchodného styku. 

Finančné investície v objeme 4 806,3 mil. Sk pozostávali z majetkových účastín spoločností Nový Calex, a.s., Poštová banka, a.s., BPT Invest, a.s., VÚB Factoring, a.s., Považské strojárne Letecké motory, a.s., UBP, a.s., BZCS, a.s., A.SSING, a.s.,  A.INDEX, a.s., Dopravná banka, a.s. a z dlhopisov Hydrostavu, a.s. a Tatrapomy, a.s.

Finančný majetok dosiahol v období k  31.3.2003 sumu 598,2 mil. Sk a tvorili ho hlavne účty v bankách v sume 597,3 mil. Sk. 

V zmysle úverovej zmluvy o poskytnutí a splácaní redistribučného úveru NBS, spoločnosť uskutočnila v hodnotenom období február – apríl 2003 úhradu istiny redistribučného úveru v sume 47,8 mil. Sk a úrokov za I. štvrťrok 2003 v objeme 13,3 mil. Sk. 

Pasíva

Vlastné imanie spoločnosti k 31.3.2003 dosiahlo hodnotu 2 514,6 mil. Sk. Základné imanie je upísané v hodnote 93 607 mil. Sk.

Celkový stav cudzích zdrojov k 31.3.2003 predstavoval  objem 28 480,1 mil. Sk. 

Dlhodobé záväzky voči MF SR za splatenie časti úrokov z úverov prijatých od reštrukturalizovaných bánk na krytie prevzatých klasifikovaných pohľadávok a za splatenie  časti  istiny a úrokov  redistribučného  úveru NBS dosiahli k 31.3.2003 objem 18 148,7 mil. Sk. 

Bankové úvery a výpomoci zahŕňajú redistribučný úver NBS na krytie úverov na TOZ v objeme 9 968,8 mil. Sk a úver od Slovenskej sporiteľne, a.s. čerpaný ako zdroj krytia postúpených pohľadávok v sume 328,6 mil. Sk.
6.3. Výkaz ziskov a strát k 31.3.2003

Náklady

Celkový objem nákladov dosiahol 218,5 mil. Sk a pozostával z:
-	prevádzkových nákladov v objeme 50,8 mil. Sk a
-	finančných nákladov v objeme 167,7 mil. Sk (nákladové úroky z redistribučného úveru NBS ). 

Výnosy

Objem celkových výnosov k 31.3.2003 dosiahol 137,9 mil. Sk, z toho prevádzkové výnosy predstavovali  7,4 mil. Sk. 

Finančné výnosy v celkovom objeme 130,5 mil. Sk pozostávali z úročenia pohľadávok a z úrokov z termínovaných vkladov a bežných účtov SK, a.s.  
Predbežný hospodársky výsledok SK, a.s. k 31.3.2003 predstavuje účtovnú stratu v sume 80,6 mil. Sk. 

7.  Kontrolná činnosť spoločnosti

Činnosť odboru vnútorného dozoru sa v období február – marec 2003 riadila plánom kontrolnej činnosti odboru, pokynmi predstavenstva a generálneho riaditeľa. Celkom bolo vykonaných šesť kontrol a prešetrená bola jedna sťažnosť.

Predmetom kontroly správnosti postupov pri zverení pohľadávok do mandátnej správy, jej realizácii a účtovaní prislúchajúcich výdavkov bolo hodnotenie uzatvorených zmluvných vzťahov s vybranými mandatármi, dodržiavanie postupov pri prideľovaní pohľadávok do mandátnej správy, plnenie zmluvných podmienok, fakturácia a účtovanie výdavkov súvisiacich s mandátnou správou.

Overením výberu mandatárov a pohľadávok zverených do mandátnej správy nebolo zistené porušenie ustanovení vnútorných predpisov. Z hľadiska posilnenia prvkov transparentnosti, súťaživosti, hospodárnosti a efektívnosti v systéme zadávania externých služieb preverujúci navrhli prehodnotiť postup realizovaný SK, a.s. a upraviť ho v rámci vnútorných predpisov tak, aby zadávanie služieb pri konkrétnych pohľadávkach poskytovateľom z vnútorných zoznamov spoločnosti bolo realizované výlučne výberovým spôsobom z ponúk predložených viacerými uchádzačmi.

Porušenie schvaľovacích kompetencií v zmysle Kompetenčného poriadku SK, a.s. nebolo v rámci kontroly zistené, okrem prípadu štyroch pohľadávok so sídlom dlžníkov v zahraničí zisteného dozornou radou. Išlo o pohľadávky s angažovanosťou nad 300 mil. Sk, kde kompetencia pridelenia do mandátnej správy prislúcha dozornej rade, pričom zverenie pohľadávok do mandátnej správy schválilo predstavenstvo dňa 14.1.2002. Na základe záverov dozornej rady predstavenstvo prijalo opatrenie s cieľom vylúčiť vznik chýb tohto druhu. Vykonanou   kontrolou bolo potvrdené, že prijaté opatrenie sa plní a je dostatočne účinné.

Overením plnenia zmluvných podmienok a kontrolou správnosti fakturácie nedostatky zistené neboli. 

Efektívnosť návratnosti vynaložených nákladov na mandátnu správu bola zistená na úrovni indexu 3,5 vo vzťahu k dosiahnutým výnosom. Ako nevýhodná bola hodnotená zmluvne dohodnutá jednorázová paušálna odplata, na ktorú mal mandatár nárok už v deň fyzického a protokolárneho  prevzatia dokumentácie, čo sa v prípade jedného mandatára aj preukázalo pri jeho neefektívnom výsledku činnosti. 
Opatrenia prijaté z vykonanej kontroly boli zamerané najmä na realizovanie pravidelného vyhodnocovania stavu vymáhania pohľadávok mandatármi a predkladanie informácií o výkone mandátnej správy orgánom SK, a.s. a na dopracovanie vnútorných predpisov. 

Kontrola správnosti postupov uplatnených pri reštrukturalizácii pohľadávok formou splátkového kalendára bola vykonaná v zmysle plánu kontrolnej činnosti. Vykonanou previerkou bolo hodnotené dodržiavanie postupov pri riešení pohľadávok formou uzatvorenia splátkového kalendára a plnenie dohodnutých platobných podmienok dlžníkmi. 

Preverujúci konštatovali že vo všetkých preverených prípadoch boli zmluvy uzatvorené v súlade so schválenými podmienkami. V dvoch prípadoch dlžníci stanovené podmienky splácania nedodržiavali a v čase výkonu kontroly boli s úhradami splátok v omeškaní.  

Prijaté  opatrenia boli  zamerané na riešenie otázky splácania pri realizácii splátkových kalendárov u týchto dlžníkov. 
Kontrolou nebolo zaznamenané porušenie vnútorných predpisov zo strany zamestnancov SK, a.s..
	
Okrem plánovaných kontrol boli na pokyn generálneho riaditeľa, resp. člena predstavenstva vykonané 3 operatívne kontroly smerované do postupov uplatnených pri správe a vymáhaní pohľadávok a v jednom prípade overenie postupov pri VVK o najvhodnejšiu ponuku na odplatné postúpenie pohľadávky. 

V hodnotenom období bolo vykonané overenie plnenia opatrení prijatých na základe výsledku kontrol vykonaných odborom vnútorného dozoru vo IV. štvrťroku 2002 splatných v termíne do 28.2.2003 a opatrení trvalého charakteru, pričom bolo zistené, že prijaté opatrenia boli splnené, resp. sa plnia. 

Odbor vnútorného dozoru vykonal  šetrenie sťažnosti konateľa obchodnej spoločnosti (ručiteľ dlžníka)  vo veci postupu bývalých zamestnancov SK, a.s. a externého právnika pri riešení pohľadávky voči dlžníkovi v portfóliu SK, a.s.. Predmetom overenia bola správnosť postupov pri správe a vymáhaní dotknutej pohľadávky v nadväznosti na údaje uvedené v sťažnosti, pričom bolo zistené, že pohľadávka bola riešená v súlade s platnými právnymi predpismi. Sťažnosť bola hodnotená ako neopodstatnená, o čom bol sťažovateľ v zákonnej lehote písomne vyrozumený.

Z ďalších plánovaných kontrol je v súčasnosti rozpracovaná kontrola dodržiavania podmienok a postupov pri poskytovaní dotácií na bonifikáciu úrokov pre poľnohospodárske subjekty stanovených pre rok 2002 a rozpracovaná je tiež kontrola postupu pri správe  vybraných pohľadávok nominálnej hodnoty do 2 mil. Sk vykonávaná na základe pokynu generálneho riaditeľa.

8. Činnosť dozornej rady spoločnosti

Dozorná rada SK, a.s. sa vo svojej činnosti riadi všeobecne platnými záväznými právnymi predpismi, stanovami spoločnosti, uzneseniami valného zhromaždenia a štatútom dozornej rady, ktorý zároveň vymedzuje jej pôsobnosť, upravuje základné zásady činnosti, rokovací poriadok a spôsob rozhodovania. 

Konkrétna činnosť dozornej rady spoločnosti v sledovanom období bola v rozhodujúcej miere určovaná polročným plánom činnosti na 1. polrok 2003, ktorý bol vypracovaný a schválený v zmysle Štatútu dozornej rady. V menšej miere bola jej činnosť ovplyvňovaná aj operatívnymi požiadavkami a potrebami vyplývajúcimi z riešenia aktuálnych problémov súvisiacich najmä s obchodnou činnosťou SK, a.s. Celkovo sa v hodnotenom období uskutočnili dve riadne zasadnutia dozornej rady. Z vecného hľadiska sa na februárovom zasadnutí dozorná rada zaoberala najmä materiálmi súvisiacimi s podnikateľskou a obchodnou činnosťou spoločnosti a jej finančného hospodárenia. Dozorná rada prerokovala výsledky kontroly vykonanej NKÚ SR a schválila opatrenia na odstránenie zistených nedostatkov. Ďalej sa zaoberala riešením pohľadávok od jej posledného zasadnutia a plnením dohodnutých splátkových kalendárov. Predmetom rokovania bola tiež informácia o plnení obchodno–finančného plánu spoločnosti k 31.12.2002 a schválený bol plán kontrolnej činnosti odboru vnútorného dozoru. V súvislosti s personálnymi zmenami v zložení orgánov SK, a.s. predseda dozornej rady informoval o aktuálnych rozhodnutiach akcionára.

Podstatnou časťou programu marcového zasadnutia dozornej rady bolo schválenie novelizovaných predpisov súvisiacich s obchodnou činnosťou spoločnosti. Ďalej sa dozorná rada zaoberala aj stavom finančných investícií SK, a.s., aktuálnou situáciou projektu technickej pomoci PHARE a riešením pohľadávok od posledného zasadnutia dozornej rady. Prerokovaná bola tiež otázka novej organizačnej štruktúry a systemizácie pracovných miest. 

Na obidvoch zasadnutiach sa dozorná rada venovala výsledkom kontrol vykonaných odborom vnútorného dozoru a opatreniam prijatým na odstránenie zistených nedostatkov, resp. smerujúcich k skvalitneniu činnosti spoločnosti.

Za hodnotené obdobie bolo prijatých celkom 33 uznesení, ktorých plnenie je pravidelne vyhodnocované.

9. Stratégia práce s portfóliom pohľadávok

V nadväznosti na zmenu členov v orgánoch Slovenskej konsolidačnej, a.s. je v súčasnosti pripravovaná Stratégia činnosti SK, a.s., ktorá bude komplexne riešiť nielen  vysporiadanie portfólia pohľadávok SK, a.s., ale aj celkovú racionalizáciu výkonu činností v SK, a.s. 

Cieľom materiálu je definovaním diferencovanej stratégie voči odlišným skupinám pohľadávok, stanovením kritérií pre jednotlivé kategórie aktív a špecifikáciou postupov ich riešenia maximalizovať reálne dosiahnuteľný výnos zo speňažovania aktív v čo najkratšom časovom období. 

Cieľom definovania stratégie  činnosti je popri  identifikácii hlavných problémov aj načrtnutie možných spôsobov riešenia. Vo väzbe na prijaté spôsoby riešenia bude v záujme racionalizácie prác cieľom  iniciovať aj zmeny v organizácii práce smerom k flexibilnejšej štruktúre a k problémovo orientovaným riešiteľským skupinám, ale najmä v koncentrácii kapacít na pohľadávky v ktorých je možné aktívnou činnosťou zvýšiť výťažnosť. 

Nezanedbateľnou úlohou bude nastavenie optimálneho pomeru medzi externými a internými činnosťami a  venovanie permanentnej pozornosti k transparentnosti činnosti SK vo všetkých oblastiach.

V rámci pripravovanej Stratégii činnosti SK, a.s. kulminujú práce na riešení osobitnej skupiny pohľadávok z úverov na trvalo obracajúce sa zásoby a na riešení pohľadávok s ručením Slovenskej záručnej a rozvojovej banky, a.s., Fondu národného majetku SR, Slovenského pozemkového fondu a Ministerstva financií SR. 

Významnú úlohu pri koncipovaní Stratégie činnosti budú mať výsledky hĺbkového auditu spracovávaného CA IB konzorciom poradcov, ktorých úlohou je spracovať aj návrh najefektívnejšieho spôsobu vysporiadania pohľadávok.

Predpokladom ďalšej realizácie portfólia z dôvodu eliminácie rizika predlženia a enormného daňového zaťaženia spoločnosti je uskutočnenie legislatívnych zmien (novela príslušných ustanovení zákona č. 303/1995 Z. z. o rozpočtových pravidlách a zákona č. 561/2001 Z. z. o daniach z príjmov), ktoré umožnia jednak zvýšenie základného imania spoločnosti vkladom pohľadávok MF SR z realizovaných návratných finančných výpomocí, ako aj zahrnutie straty z postúpenia pohľadávok do daňových výdavkov preukázateľne vynaložených na dosiahnutie, zabezpečenie a udržanie príjmov v súlade so zákonom o daniach z príjmov.

Prioritným zámerom Slovenskej konsolidačnej, a.s. ostáva aj naďalej doriešenie jej akcionárskeho postavenia a urýchlený predaj majetkového podielu v Poštovej banke, a.s.